Page:Ludus Coventriae (1841).djvu/256

 Deyd my brother, and up we hym hent, Here in this grave we beryed hym anon. Jhesus. The myght of the Godhed xal gladd ȝow everychon,  Suche syght xal he se hens or ȝe wende; Sett to ȝour handys, take of the ston,   A syght lete me have of Laȝarus my ffrende. Martha. He stynkygh ryght fowle longe tyme or this,  Iiij. days gon forsothe he was dede. Lete hym ly stylle ryght evyn as he is,  The stynke of his careyn myght hurte us I drede. Jhesus. As I have the tolde, syght of the Godhede  Thyself xuldyst have, feythful if thou be; Take of the ston, do aftyr my rede,   The glorye of the Godhede anon ȝe xal se. Primus consolator. ȝoure byddynge xal be done a ful swyfte,  Sett to ȝour handys and helpe echone; I pray ȝow, seres, help me to lyfte,   I may not reyse it myself alon. Secundus consolator. In feyth it is an holy ston,  Ryth sad of weyth and hevy of peys. Tertius consolator. Thow it were twyes so hevy as on,  Undyr us foure we xal it reyse. Nuncius. Now is the ston take ffrom the cave,  Here may men se a rewly sygth Of this ded body that lyth here in grave,   Wrappyd in a petefful plyght. Jhesus elevatis ad cælum oculis, dicit,

I thanke the, Fadyr, of thin hyȝ myght, That thou hast herd my prayour this day;